钦定古今图书集成/方舆汇编/职方典/第1155卷 > 《新修卞和庙记》周宋玉
## 钦定古今图书集成/方舆汇编/职方典/第1155卷 > 《新修卞和庙记》周宋玉

“古名山胜境，与夫忠臣义士奋激之地，布于天下者
无算。涉兵火之乱，陵谷之变，能灼灼焉不灭于时者
有几？或铭表祠墓，或款识钟鼎”，一树木，一水石，皆因
昔贤著名。后之人固当景仰爱慕兴大之，而不可废
也。而今之士者，不规规自持，则愦愦莫辩，视其摧毁
磨灭，不肯一动心于其间，于敬贤好古之志，为何如
哉？自西南九百里有郡曰襄阳，郡之西南一百里，有
邑曰南漳。邑之西北三百里有山曰荆山，有石室。《图
籍传》载卞和得玉之地，因而宅焉。旧有二庙，一处于
山，一处于邑之西南二十里。后因道路之艰，徙立于
此，今鞠为墟矣。扶风马君来为邑令，下车之始，首访
其祠，慨然曰：“是岂好古敬贤之心哉！”凡国家著在令
典，宜不可废，命葺其在山者，复其邑之西者，以合于
图籍之所载焉。不远千里，求文于余，余尝窃叹和之
得玉两献而刖其足，徒抱之而泣，不少抑其志终为
时之所赏。得非自见之明，自信之笃，而刑祸不可以
屈之耶？精诚之至，虽庸昧者亦可以动之。后之人抱
道以求伸于世，志少抑而不行，已翻然悔其初，而内
自疚矣。曷尝有若和之三献玉而两刖其足耶？苟若
和自见之明，自信之笃，则刑祸岂可以屈之？而精诚
岂不能感于上耶？

按：《旧志》以为楚宋玉作，故系之周。然其文有“郡曰襄阳，邑曰南漳” 之语。襄阳郡自魏始，南漳邑自隋始，且文气不类战国，扶风马君亦无所考。当是隋、唐后另有宋玉，非楚也，存之以待考。